Diari Oficial de la Generalitat Valenciana


Sumari del DOGV 6322, del 30-07-2010 (2010/8403)

RESOLUCIÓ de 6 de juliol de 2010, de la Conselleria d'Educació, per la qual s'establix l'organització i el funcionament del programa de pilotatge de centres educatius intel·ligents per al curs 2010-2011, en centres docents públics dependents de la Conselleria d'Educació de la Generalitat, on s'impartisquen ensenyances d'Educació Infantil, Educació Primària, Educació Secundària i Batxillerat.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6322

Data del DOGV
:   30-07-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/8403


Data del document
:   06-07-2010

Organisme emissor
:   Conselleria d'Educació

Tipus de document
:   Resolució

Correcció d'errades

 Descriptors 

:   * centre d'ensenyament

RESOLUCIÓ de 6 de juliol de 2010, de la Conselleria d'Educació, per la qual s'establix l'organització i el funcionament del programa de pilotatge de centres educatius intel·ligents per al curs 2010-2011, en centres docents públics dependents de la Conselleria d'Educació de la Generalitat, on s'impartisquen ensenyances d'Educació Infantil, Educació Primària, Educació Secundària i Batxillerat. [2010/8403]  
El Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació, establix que la Conselleria d'Educació és el departament del Consell de la Generalitat a què correspon exercir les competències relatives a l'educació, universitats, ciència i política lingüística.  
Dins de l'estructura de la Conselleria d'Educació, la Direcció General d'Innovació Tecnològica Educativa té entre les seues competències les de potenciar, desenrotllar i aplicar les noves tecnologies en l'àmbit de l'educació. Així mateix, correspon a la Direcció General d'Avaluació, Innovació i Qualitat Educativa i de la Formació Professional afavorir l'elaboració de projectes que incloguen innovacions curriculars, metodològiques, tecnològiques, didàctiques i d'organització dels centres docents, i proposar l'autorització de programes experimentals per als centres docents en coordinació amb la Direcció General d'Ordenació i Centres Docents.  
En este sentit la Conselleria d'Educació ha d'incentivar la introducció de les tecnologies de la informació i la comunicació (TIC) en l'educació i l'intercanvi d'experiències entre el professorat, facilitant així el procés educatiu dels estudiants de la Comunitat Valenciana.  
El centre educatiu intel·ligent té com a objectiu facilitar l'accés a les tecnologies de la informació i la comunicació des de la totalitat d'espais docents existents en un centre educatiu.  
El model de centre educatiu intel·ligent oferix les ferramentes informàtiques necessàries perquè l'ús de les TIC siga una realitat en totes les aules, i siguen accessibles per tots els alumnes i tots els docents. És, per tant, un model universal aplicable a totes les aules en els nivells educatius, des d'Infantil fins a Batxillerat i Cicles Formatius, passant per Primària i Secundària, afavorint a docents i alumnes de la Comunitat Valenciana l'accés a les TIC com a suport en el procés d'ensenyança-aprenentatge.  
El model de centre intel·ligent aposta pel client lleuger en la majoria dels llocs de treball. Esta tecnologia permet reduir el manteniment, ja que l'únic element que requerix manteniment i configuració és el servidor del centre o de l'aula d'informàtica. Reduïx el consum elèctric, la generació de calor i soroll, i disminuïx les necessitats de reposició, generant d'esta manera menys residus tecnològics. El centre intel·ligent és, per tant, un model més sostenible i respectuós amb el medi ambient.  
En un centre intel·ligent cada aula disposa de recursos TIC que permeten, tant als professors com als alumnes, accedir a continguts digitals educatius de forma interactiva.   
El centre intel·ligent es basa en el model de centre LliureX. Este model disposa d'un ordinador principal de centre que permet la col·laboració de tots els llocs de treball disponibles en els diferents espais educatius, centralitzant i distribuint tots els servicis i funcionalitats.  
D'esta manera el model de centre proporciona tots els servicis també fora de les aules d'informàtica, la qual cosa permet incorporar llocs de treball informàtics en qualsevol dependència del centre, tant clients lleugers com ordinadors client.  
Per tot això, vista la proposta conjunta de la directora general d'Innovació Tecnològica Educativa, la directora general d'Avaluació, Innovació i Qualitat Educativa i de la Formació Professional, i el director general d'Ordenació i Centres Docents, de data 30 de juny de 2010 i de conformitat amb esta, i en l'exercici de les atribucions conferides per l'article 28 de la Llei 5/1983, de 30 de desembre, del Consell, resolc:  
U. Objecte i àmbit  
a) Constituïx l'objecte d'esta resolució la definició del model de centre educatiu intel·ligent que integra de forma eficaç i sostenible la utilització de les tecnologies de la informació i la comunicació en els processos d'ensenyança i aprenentatge.  
b) El programa de pilotatge de centres educatius intel·ligents s'aplicarà en aquells centres educatius de titularitat de la Generalitat que determine la conselleria competent en matèria d'educació.  
Dos. Finalitat  
La implantació d'un centre educatiu intel·ligent té com a finalitat facilitar l'accés de les TIC al professorat i a l'alumnat en el procés d'ensenyança i aprenentatge.  
Tres. Procediment de selecció  
La Direcció General d'Innovació Tecnològica Educativa determinarà els centres autoritzats en el programa de pilotatge per al curs 2010-2011, a proposta de les direccions territorials.   
Quatre. Centres  
Els centres seleccionats per a la realització del pilotatge de centres educatius intel·ligents hauran de comptar amb el compromís exprés del claustre de professors i ser aprovada la participació pel consell escolar. Per a això s'utilitzaran els models següents:  
a) Còpia de l'acta de la sessió del consell escolar en què s'aprova la participació en el pilotatge del centre intel·ligent (annex I) o certificat en què conste la data de la sessió del consell escolar en què acorda la participació en el pilotatge de centres educatius intel·ligents.  
b) Còpia de l'acta de la sessió del claustre en què s'aprova la participació en este pilotatge (annex II) o certificat en què conste la data de la sessió del claustre en què acorda la dita participació. Este acord inclou el compromís de participació en les activitats formatives que es convoquen a este efecte.  
Cinc. Recursos  
El programa de pilotatge de centres educatius intel·ligents suposarà per al centre participant:  
a) Dotació d'equipament informàtic en els diferents espais del centre educatiu (aules docents, departaments, biblioteca, laboratoris, sala de professors...).  
b) Suport del dit material informàtic per part del personal tècnic de la Conselleria d'Educació.  
c) Formació del professorat del centre per a la utilització de les TIC en l'aula.  
Sis. Calendari d'implantació  
En el curs acadèmic 2010-2011 s'implantarà este programa en els centres públics que determine la Direcció General d'Innovació Tecnològica Educativa a proposta de les direccions territorials.  
Set. Compromís dels centres  
A fi d'homogeneïtzar, coordinar i potenciar el desenrotllament de l'experiència, el claustre dels centres autoritzats es compromet a:  
a) Elaborar un projecte de centre que reflectisca la integració de les TIC en la pràctica docent.  
b) Realitzar la formació que s'organitze des dels CEFIRE o en els mateixos centres educatius per a aconseguir el nivell òptim d'integració de les TIC en l'aula.  
c) Participar en les accions formatives que, de manera complementària, s'organitzen en el centre relacionades amb la implantació de les TIC en la pràctica docent.  
d) Realitzar el seguiment i avaluació anual de l'experiència seguint les directrius de la Conselleria d'Educació.  
e) Realitzar la custòdia de l'equipament TIC rebut, per a la qual cosa es requerix disposar d'un servici d'alarma en el centre i una assegurança de robatori contractada pel mateix centre.  
Huit. Memòria final  
a) Al finalitzar el curs acadèmic cada centre autoritzat haurà d'elaborar una memòria que facilitarà a la Conselleria d'Educació.   
b) La memòria inclourà dades sobre la posada en marxa de l'experiència, organització del centre, avaluació de la dita experiència, resultats, propostes de millora, observacions i conclusions.  
Nou. Avaluació  
La Conselleria d'Educació, a través de les direccions generals competents, duran a terme el seguiment i posterior avaluació dels projectes, a fi de verificar la seua realització, la qualitat i els resultats obtinguts.  
En la dita avaluació es valorarà l'impacte de la participació del centre en este pilotatge, especialment en els aspectes següents:  
- Resultats acadèmics obtinguts per l'alumnat.  
- Influència en les taxes d'absentisme escolar.  
- Millora dels nivells d'atenció, motivació i interés de l'alumnat.  
- Àrees o matèries que es veuen més afavorides per la incorporació d'este pilotatge.  
- Nivell d'implicació i identificació del professorat i impacte en la seua pràctica docent.  
- Satisfacció de l'alumnat, dels pares i del professorat amb referència als resultats obtinguts.  
La mencionada avaluació es durà a terme per part de la Direcció General d'Avaluació, Innovació i Qualitat Educativa i de la Formació Professional que, una vegada realitzada, elaborarà un informe global de funcionament d'este pilotatge que inclourà, en tot cas, propostes de millora per a futures edicions.  
DISPOSICIONS FINALS  
Primera. Delegació  
S'autoritza la Direcció General d'Innovació Tecnològica Educativa a adoptar les mesures oportunes per al compliment i l'execució d'esta resolució i resoldre les incidències que es plantegen en la seua interpretació i execució.  
Segona. Producció d'efectes  
La present resolució produirà efectes l'endemà de la seua publicació en el Diari Oficial de la Comunitat Valenciana.  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra el present acte, que posa fi a la via administrativa, es podrà interposar potestativament un recurs de reposició o bé plantejar directament un recurs contenciós administratiu, atenent els terminis i davant els òrgans que s'indiquen a continuació:   
a) El recurs de reposició haurà d'interposar-se davant del conseller d'Educació en el termini d'un mes a comptar de l'endemà de la seua publicació.  
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la seua publicació.  
València, 6 de juliol de 2010.- El conseller d'Educació: Alejandro Font de Mora Turón.  
Annex I  
   
  
Annex II  
  
\* \* \* \* \* \* \* \* \* \* \*   
Anexo I  
  
   
Anexo II  
